Ժան-Էդ Ահոլու

Ժան-Էդ Ահոլու (, ), կոտ դ'իվուարցի պրոֆեսիոնալ ֆուտբոլիստ։ Ներկայումս հանդես է գալիս Մոնակոյի և Կոտ դ'Իվուարի ազգային հավաքականի կազմում։ Խաղում է հենակետային կիսապաշտպանի դիրքում։

Ակումբային կարիերա

Օռլեան 
Ահոլուն Լիլի ակադեմիայի սան է։ 2015 թվականի հուլիսի 13-ին նա միացավ Ազգային առաջնության երրորդ դիվիզիոնում հանդես եկող Օռլեանին։ Իր պրոֆեսիոնալ դեբյուտը նշեց օգոստոսի 7-ին՝ փոխարինման մտնելով Սերկլ Ատլետիկի դեմ խաղում։ Առաջին հանդիպումը Օռլեանի մեկնարկային կազմում անցկացրեց օգոստոսի 11-ին՝ Ֆրանսիայի լիգայի գավաթի Տուրի դեմ խաղում։ Իր առաջին գոլը պրոֆեսիոնալ կարիերայում խփեց 2016 թվականի մայիսի 13-ին՝ Լյուսոնի դեմ խաղում։ Իր առաջին մրցաշրջանում Ահոլուն անցկացրեց 33 հանդիպում՝ դառնալով 2 գոլի ու 1 գոլային փոխանցման հեղինակ և օգնելով Օռլեանին տեղափոխվել Լիգա 2։ Առաջին հանդիպումը Ֆրանսիայի երկրորդ դիվիզիոնում անցկացրեց 2016 թվականի հուլիսի 29-ին՝ Հավրի դեմ խաղում։ Օռլեանի առաջին թիմի կազմում Ահոլուն անցկացրեց 55 հանդիպում՝ դառնալով 5 գոլի և 2 գոլային փոխանցման հեղինակ։

Ստրասբուրգ 
2017 թվականի հունվարի 16-ին Ահոլուն 4․5 տարվա պայմանագիր կնքեց Ստրասբուրգի հետ։ Իր դեբյուտը ակումբի կազմում նշեց հունվարի 27-ին՝ Նիմ Օլիմպիկի դեմ խաղում՝ այս խաղում դառնալով գոլային փոխանցման հեղինակ։ Փետրվարի 7-ին նա հեռացվեց խաղադաշտից Տրուայի դեմ խաղում՝ կարմիր քարտ ստանալով հանդիպման 81-րդ րոպեին։ Իր առաջին մրցաշրջանում Ահոլուն անցկացրեց 18 հանդիպում՝ օգնելով Ստրասբուրգին հաղթել Լիգա 2-ը և տեղափոխվել Ֆրանսիայի բարձրագույն դիվիզիոն։

Իր առաջին հանդիպումը Լիգա 1-ում Ահոլուն անցկացրեց 2017 թվականի օգոստոսի 5-ին՝ Օլիմպիկ Լիոնի դեմ խաղում։ Իր առաջին գոլը Ստրասբուրգի կազմում խփեց հոկտեմբերի 15-ին՝ Օլիմպիկ Մարսելի դեմ խաղում։ 2018 թվականի փետրվարի 11-ին Ահոլուն գոլի հեղինակ դարձավ Տրուայի դեմ խաղում՝ օգնելով իր թիմին հաղթել 2-1 հաշվով։ Փետրվարի 17-ին նա բացեց հանդիպման հաշիվը Պարի Սեն-Ժերմենի դեմ խաղում, սակայն Ստրասբուրգը պարտվեց 5-2 հաշվով։ Ակումբի կազմում Ահոլուն անցկացրեց 57 հանդիպում՝ դառնալով 5 գոլի և 1 գոլային փոխանցման հեղինակ։

Մոնակո 
2018 թվականի հուլիսի 25-ին Ահոլուն 5 տարվա պայմանագիր կնքեց Մոնակոյի հետ։ Ակումբը նրա համար վճարեց 15 միլիոն եվրո։ Իր դեբյուտը Մոնակոյի կազմում նշեց օգոստոսի 4-ին՝ Ֆրանսիայի սուպերգավաթի Պարի Սեն-Ժերմենի դեմ խաղում։

Միջազգային կարիերա 
Ահոլուն ներկայացրել է Կոտ դ'Իվուարը մինչև 17 և մինչև 23 տարեկանների երիտասարդական հավաքականներում։ 2011 թվականին նա Մ17 հավաքականի կազմում մասնակցեց Աֆրիկայի ազգերի գավաթին և աշխարհի առաջնությանը։ Աշխարհի առաջնությունում Ահոլուն անցկացրեց 4 հանդիպում, իսկ Կոտ դ'Իվուարը դուրս մնաց 1/8 եզրափակչում՝ 3-2 հաշվով պարտվելով Ֆրանսիային։

Կոտ դ'Իվուարի ազգային հավաքականում իր դեբյուտը Ահոլուն նշեց 2018 թվականի մարտի 24-ին՝ փոխարինելով Ֆրանկ Կեսիեին Տոգոյի դեմ ընկերական խաղում։ Առաջին հանդիպումը ազգային հավաքականի մեկնարկային կազմում անցկացրեց մարտի 27-ին՝ Մոլդովայի դեմ խաղում։

Կարիերայի վիճակագրություն

Ակումբային վիճակագրություն 
2018 թվականի օգոստոսի 25-ի դրությամբ

Միջազգային վիճակագրություն 
2018 թվականի օգոստոսի 25-ի դրությամբ

Նվաճումներ

Ակումբային 
Ստրասբուրգ

 Լիգա 2․ 2016–17

Ծանոթագրություններ

Արտաքին հղումներ 

 Ահոլուի պաշտոնական Ինստագրամի էջը
 Ահոլուն transfermarkt-ում
 Ահոլուն soccerbase.com-ում
 Ահոլուն WhoScored.com կայքում
 Ահոլուն Մոնակոյի պաշտոնական կայքում 
 Ահոլուն Լիգա 1-ի պաշտոնական կայքում 
 Ահոլուն ՈՒԵՖԱ-ի պաշտոնական կայքում

Ֆուտբոլի կիսապաշտպաններ
Կոտ դ'Իվուարի ֆուտբոլիստներ
Կոտ դ'Իվուարի հավաքականի ֆուտբոլիստներ
Լիլի ֆուտբոլիստներ
Օռլեանի ֆուտբոլիստներ
Ստրասբուրգի ֆուտբոլիստներ
Մոնակոյի ֆուտբոլիստներ